
Utkast til miljøstrategi for arrangører
Versjon 1 - mars 2021 (av Julie Forchhammer)
 
Formål: Vi ønsker med denne miljøstrategien å gi arrangører et verktøy til å innføre og iverksette miljøtiltak i driften sin. De enkelte arrangørene kan redigere strategien slik at den er tilpasset deres aktivitetsnivå og organisasjon.


Miljøstrategi for (navn på arrangør) 

Bærekraftsmål: Arrangøren skal aktivt bruke FN’s Bærekraftsmål som veileder for driften vår. Vi skal tenke bærekraft i alle ledd og vise publikum, deltakere og samarbeidspartnere at vi tar klimakrisen på alvor. Vi skal vurdere å bli miljøsertifiserte. 
Arrangøren følger anbefalingene fra FN’s klimapanel og ønsker å redusere våre klimautslipp med 50 prosent innen år 2030. Vi skal øke vår kompetanse på klimasmarte løsninger slik at vi kan lage best mulige arrangementer med lavest mulig utslipp. Vi skal evaluere og oppdatere miljøstrategien årlig. 
 
Fokusområder: Arrangøren har valgt seks fokusområder for vårt miljøarbeid. Det er: Avfall, energi, innkjøp, mat, transport og informasjon. Hvert område er beskrevet med fem tiltakspunkter. Tiltakene gjelder både for arrangørens egen drift og på arrangementssted. Målet er å implementere stadig flere tiltak fortløpende og å dele erfaringene med arbeidet både internt og eksternt.  
 
Tips: Sjekk også ut Grøn Festival for ressurser, tips og råd for organisasjoner av alle størrelser. 


1. Avfall

Mål: Å produsere minst mulig avfall og kildesortere mest mulig, både i daglig drift og på arrangementssted. Eliminere unødvendig bruk av plast og engangsartikler.
  
Tiltak:
1.1 Erstatte engangsartikler (glass, kopper, bestikk, tallerkener m.m.) med vaskbare ting.
1.2 Minimere bruk av profileringsartikler, både internt og hos samarbeidspartnere/sponsorer. 
1.3 Resirkuler og bruk ting på nytt. Ha mulighet for lagring av materiell.
1.4 Vi sprer flyers, programmer og annen informasjon mest mulig digitalt. Ved trykking på papir etterspør vi resirkulert og svanemerket papir.
1.5 Ha dialog med lokalt renovasjonsselskap om kildesortering og antall fraksjoner med avfall.


2. Energi
 
Mål: Bruke mest mulig fornybar energi i all drift. Fase ut bruken av fossile energikilder.
 
Tiltak:
2.1 Bruke lokasjoner hvor det er tilgang til faststrøm. Ikke ha forurensende dieselaggregater.
2.2 Sjekke muligheter for ENØK-tiltak på kontorer osv med husvert/utleier.
2.3 Slå av elektriske artikler når de ikke er i bruk.
2.4 Be tekniske leverandører om å levere lav-energi utstyr som for eksempel LED-lys.
2.5 Bruke oppladbare batterier, ikke engangsbatterier.


3. Innkjøp
 
Mål: Å redusere vårt klimautslipp gjennom innkjøp og leverandørleddet. Være pådriver for at vårt felt kan ta steget over til en sirkulær økonomi. 
 
Tiltak:
3.1 Forespør og foretrekke miljøsertifiserte leverandører, tjenester og produkter. 
3.2 Kjøp minst mulig - del mest mulig med lokalmiljøet. Lån, lei, resirkuler.
3.3 Tenk holdbarhet, reparasjonsmuligheter, service og alternativer til engangsprodukter.
3.4 Etterspør minst mulig emballasje og returrett på overflødige varer.
3.5 Lag inventarliste, oppdater jevnlig. Bruk ting over flere år (bannere, skilt, dekor osv). 


4. Mat
 
Mål: Å servere god mat med lavest mulig klimaavtrykk. Ha minst mulig matsvinn.
 
Tiltak:
4.1 Redusere kjøttforbruket og ha gode plantebaserte retter på menyen. 
4.2 Øke bruken av lokalmat, kortreiste matvarer, økologiske og sesongbaserte råvarer.
4.3 Ha en god dialog med alle matleverandører/matboder om dette. 
4.4 Etterstrebe at maten serveres med minst mulig bruk av engangsartikler. 
4.5 Ha vannpunkter med gratis drikkevann. Oppfordre folk om å ha med egne vannflasker.


5. Transport

Mål: Å redusere våre klimautslipp ved å fly mindre og bruke nullutslippskjøretøy der det er mulig. Legge til rette for fossilfri publikumstransport. 
 
Tiltak:
5.1 Vi reiser helst kollektivt og helst ikke med fly. Har videomøter der det er mulig.
5.2 Still krav til leverandører og samarbeidspartnere om nullutslippskjøretøy som busser, varetransport, leiebiler og persontransport. Ved bruk av biodrivstoff må det være palmeoljefri.
5.3 Bruke lokasjoner som publikum kan gå, sykle eller reise kollektivt til.
5.4 Etterspør (mobile) ladepunkter og sykkelstativer på arrangementsstedene.
5.5 Velge leverandører med kort reisevei der det er mulig og prøve å få samkjørt leveranser.   

6. Informasjon og bevisstgjøring
 
Mål: Vårt miljøengasjement skal være etablert og tydelig kommunisert både innad i organisasjonen og ut mot publikum.
 
Tiltak:
6.1 Dele miljøstrategien med sponsorer, samarbeidspartnere, leverandører og andre involverte. 
6.2 Gjennomgå og evaluere klimastrategien på fellesmøter i organisasjonen.
6.3 Utnevne en miljøansvarlig internt som kan spre informasjon og gode tips til alle.
6.4 Jobbe for at miljøvennlige valg inngår som en naturlig del av planlegging og avvikling.  
6.5 Be om tips og innspill til klimaarbeidet vårt fra publikum og partnere.

 
Flere tips og inspirasjon:
 
Dere kan miljøsertifisere organisasjonen, for eksempel via Grøn Festival eller Miljøfyrtårn.
Grønt Veikart
Norske Konsertarrangører har en god oversikt over miljøtiltak
Julie’s Bicycle (UK) har mange gode tips for et grønnere musikk- og kulturfelt.
Slik kan du redusere engangsplasten (FIVH)
Grønne tips for lysteknikere: White Light Green Guide
Tips til kjøp av brukt elektronikk (FIVH)
På klimasmartsemester regner du lett ut utslipp ved ulike reiseformer.
Se oversikt over klimautslipp fra ulike reiseformer (FIVH) 
 
Turnétips: Music Norway har lansert en en guide for grønnere turnevirksomhet

Gode konsertopplevelser til alle!











